સ્વાગત ઉદબોધન કરતા સામાજિક ન્યાય અને અધિકારિતા મંત્રી ઈશ્વરભાઈ પરમારે જણાવ્યું કે, અખંડ ભારતના શિલ્પી સરદાર સાહેબનું સૌથી ઊંચું સ્ટેચ્યુ આગામી તા. 31 ઓક્ટોબરે પ્રધાનમંત્રી નરેન્દ્રભાઇ મોદી લોકાર્પણ કરે તે પહેલા રાજ્યના 5 હજાર ગામોમાં સરદાર પટેલનો એકતા અને અખંડિતતાનો સંદેશ ગુંજતો કરવા એકતા રથ સાથેની એકતા યાત્રા બે તબક્કામાં યોજાશે. વિશ્વની સૌથી ઊંચી સરદાર સાહેબની પ્રતિમાનું અનાવરણ ગુજરાત અને દેશ માટે એક વિરલ ઘટના બનશે. દેશને એક તાંતણે બાંધનાર સરદારનું આ સાચું સન્માન છે. વન અને આદિજાતિ વિકાસ મંત્રી ગણપત વસાવાએ કહ્યું કે, સરદાર પટેલે રાષ્ટ્ર માટે આપેલા યોગદાનની સ્મૃતિ સદીઓ સુધી જળવાઈ રહે એ પ્રધાનમંત્રી નરેન્દ્રભાઇ મોદીએ વર્ષ 2009માં સપનું સેવ્યું, વર્ષ 2013માં ભૂમિપૂજન કરી આખરે 31 ઓક્ટોબર, 2018 ના દિવસે તેમનું સ્વપ્ન સાકાર થશે. સરદાર પટેલને ‘સરદાર’નું બિરુદ આપનાર બારડોલીની ભૂમિ પરથી એકતા યાત્રાનો શુભારંભ એ બારડોલી માટે પણ ગૌરવભરી ક્ષણ બની છે એમ તેમણે જણાવ્યું હતું.